b'\n_START_ARTICLE_\nLondon Wall\n_START_PARAGRAPH_\nLondon Wall er Londons gamle bymur, en forsvarsmur opprinnelig anlagt av romerne til forsvar av deres strategisk viktige havn ved Themsen, Londinium. Deler av bymuren er fortsatt synlig flere steder i City of London._NEWLINE_London Wall er ogs\xc3\xa5 navnet p\xc3\xa5 ei gate i London. Den er en \xc3\xb8st-vestg\xc3\xa5ende hovedforbindelse i City mellom Bishopsgate og Aldersgate.\n_START_SECTION_\nBymuren\n_START_PARAGRAPH_\nBymuren hadde flere porter ut mot viktige romerske veger \xe2\x80\x93 fra vest mot \xc3\xb8st: Ludgate, Newgate, Aldersgate, Cripplegate, Bishopsgate og Aldgate. Moorgate mellom Bishopsgate og Cripplegate ble bygd i middelalderen, og Londons sju porter er blitt et begrep i byens litteratur og tradisjoner. De fleste portene ble revet i andre halvdel av 1700-tallet for \xc3\xa5 gi plass for \xc3\xb8kende trafikk, men lever videre i gatenavn \xe2\x80\x93 flere av dem viktige gjennomfartsveger den dag i dag._NEWLINE_Ruiner av London Wall kan studeres flere steder i City, blant annet inne i bymuseet Museum of London, ved boligkomplekset Barbican og omkring Tower Hill. Den mest ruvende og lettest tilgjengelige ruinen av London Wall st\xc3\xa5r ved Tower Hill undergrunnsstasjon; her er ogs\xc3\xa5 reist en statue av den romerske keiseren Trajan._NEWLINE_Muren er bygd i sandstein fra Kent, som ble frakta vannvegen fra Maidstone. Den omslutta et areal p\xc3\xa5 omkring 1.3 km\xc2\xb2, var 2-3 m brei og omkring 5 m h\xc3\xb8y. P\xc3\xa5 utsida av muren ble det anlagt en 2 m dyp og 3-5 m brei vollgrav (fossa). Med omkring 60 m mellomrom var muren forsterka med bastioner; den best bevarte av disse st\xc3\xa5r ved Barbican, like ved kirka St Giles-without-Cripplegate._NEWLINE_Muren synes \xc3\xa5 v\xc3\xa6re anlagt 100- eller 200-tallet. Utbedringer og forsterkning ble foretatt like til slutten av 300-tallet, og London Wall er dermed et av de siste st\xc3\xb8rre romerske byggeprosjektene i romersk Britannia. Etter at romerne trakk seg ut i 410, fortsatte imidlertid muren \xc3\xa5 tjene som et forsvarsverk i over 1000 \xc3\xa5r. I middelalderen ble muren utbygd med krenelering og flere bastioner. P\xc3\xa5 1700- og 1800-tallet inntr\xc3\xa5dte en avgj\xc3\xb8rende forfallsperiode, dels ved fors\xc3\xb8mmelse og manglende vedlikehold, dels ved nedrivning. Under den andre verdenskrig var de delene av byen som muren l\xc3\xb8per gjennom blant de som ble verst ramma av Tysklands blitzkrieg, men mange steder i city var nettopp restene av romernes gamle mur det som raget h\xc3\xb8yest i ruinhaugene.\n_START_SECTION_\nGata\n_START_PARAGRAPH_\nLondon Wall domineres i dag av ruvende kontorblokker fra siste halvdel av 1900-tallet, etter at den eldre bebyggelsen var blitt fullstendig lagt i grus under Blitzen. S\xc3\xa5 seint som i 1955 var fortsatt London Wall i ruiner, og ble dette \xc3\xa5ret brukt som location for Michael Andersons filmatisering av George Orwells 1984, med digre plakater med teksten \xc2\xabBig Brother Is Watching You\xc2\xbb sl\xc3\xa5tt opp p\xc3\xa5 restene av \xc3\xb8delagte bygninger._NEWLINE_Tidlig p\xc3\xa5 1960-tallet ble London Wall utsett som \xc3\xa5sted for et byplanmessig eksperiment, ved bygginga av kontorblokker p\xc3\xa5 podier over gateniv\xc3\xa5, forbundet med bruer slik at de danner en bilfri fotgjengersone._NEWLINE_Londons bymuseum (Museum of London) ligger ved rundkj\xc3\xb8ringa Cross Keys Square ved enden av London Wall.'